J. Blanár, poslanec: (2003-10-23):
Znamená pre nás príťaž? Znamená pre nás neustály problém? Alebo znamená pre nás neustále niekoho, ktorý bdie nad nami, keď sa nám niečo stane? Či už je to doma, v zamestnaní alebo na cestách. A to si myslím, že sa týka všetkých nás, pred tým jednoducho nemôžeme ujsť. Nechcem ísť možno do hlbokého moralizovania, lebo si myslím, že každý sa vie veľmi dobre zamyslieť nad tým, čo pre neho Hasičský a záchranný zbor a ľudia, ktorí sú v permanentnom nasadení v permanentnej vojne, ďakujem za ten výraz, lebo je veľmi presný, znamenajú. Ja skúsim trošku ísť do faktografie. V minulom roku v rámci 22 zákonov, ktoré sme prerokúvali hneď po voľbách v skrátenom legislatívnom konaní, sme rokovali aj o tomto zákone. Lebo ak neviete, tak rovnako za tento rok už mali dostať príslušníci Hasičského a záchranného zboru ďalší plat, čiže trinásty, a mali dostať aj príplatok hodnostné. Vtedy, keď som sa pýtal pána ministra, prečo takýto krok ideme robiť a popritom ideme vyplácať policajtom trinásty a štrnásty plat, tak odpoveď bola: Viete, tento zákon pre Hasičský a záchranný zbor ešte nie je v platnosti, a preto je jednoduchšie ho presunúť na ďalší rok. Možno je to nepresné parafrázovanie toho, čo ste povedali, pán minister, ale takto si to presne pamätám. Čiže veľmi jednoducho, toto je asi jednoduchší administratívny krok, tak to urobme, posuňme to ďalej. Myslím si, že toto je argumentácia, ktorá skutočne nie je, nechcem to nazvať, adekvátna tomu, čo skutočne hasiči robia. Pritom si zoberme, aká je dôveryhodnosť Hasičského a záchranného zboru. Pri posledných prieskumoch Hasičský a záchranný zbor popri polícii a armáde vykazuje najväčšiu dôveryhodnosť. Pýtam sa: Čím to je? Je to práve tým, čo ľudia pociťujú a možno my tu v parlamente to nepociťujeme. Nehovorím o tom, že sú policajti zmietaní mnohými aférami, to sa takéto niečo v Hasičskom a záchrannom zbore nevyskytuje. Možno budete argumentovať, že tam asi to pokušenie nie je také veľké, ale napriek tomu si myslím, že to treba brať do úvahy. A myslím si, že sa to neberie do úvahy. I keď niektoré opatrenia, ktoré minister vnútra urobil v súvislosti s porušovaním disciplíny v Policajnom zbore, sú určite kladné a verím, že bude takýmto spôsobom očisťovať Policajný zbor v očiach občanov. Veľmi dobre vieme, aká je zlá situácia v Hasičskom a záchrannom zbore. Nemusím vôbec opakovať, situácia, ktorá nastala pri poslednom požiari v Štúrove, keď naši hasiči bez toho, aby mohli vôbec čosi urobiť, stáli vedľa výškovej budovy a nemohli zasiahnuť, pretože nemali výškovú techniku. Dobre počujete, nemali k dispozícii výškovú techniku, ktorá by mala zohľadňovať najvyššiu budovu v meste alebo teritóriu, kde pôsobia. Akčný rádius už pôsobenia ďalších jednotiek nebudem ani spomínať. Chvalabohu, že vtedy pomohli kolegovia z Ostrihomu. A tu možnože aj podporím to, čo bolo povedané z úst kolegov SMK, že pomohol tomu aj Most Márie Valérie v Štúrove. Ale tento prípad, to nie je len v Štúrove, tento prípad je aj v mnohých iných mestách. A nechcem vám hovoriť, že v tých mestách bývate aj vy. Možnože aj vy bývate práve na poschodí, kde výšková technika Hasičského a záchranného zboru nedosahuje. Potom sa vás to už bude týkať všetkých. My sa ako staviame k Hasičskému a záchrannému zboru? Je na okraji záujmov. Dovoľte mi povedať toto spojenie, je to naozaj tak. Investície do Hasičského a záchranného zboru sú suplované do určitej miery odvodom 8 % z povinného zmluvného poistenia. Samozrejme, že to má byť predovšetkým použité na techniku, ktorá má zachraňovať na cestách. Ale čo technika, ktorá chýba, ktorá má zachraňovať pri požiaroch, pri povodniach, pri rôznych katastrofách, živelných pohromách?! Nehovorím už len o tom, že morálne zastaraný technický park je v takom stave, že veľakrát je problém vôbec dať do pohybu niektorú techniku. Áno, čosi sa predsa len kúpilo, ale je toho ako šafranu. A skúste sa len trošičku vžiť do kože člena Hasičského a záchranného zboru s platom, ktorý dnes má, ktorý stojí pred výškovou budovou, mnoho ľudí okolo neho stojí, ktorí sa prizerajú, čo sa deje, a niekto kričí z poschodia, že chce, aby mu pomohli, a on sa bezradne pozerá a nemôže pomôcť. To už nie je otázka len toho, že nemá techniku, to už je len otázka ľudská, ľudská toho samotného hasiča, ktorý tam stojí a nemôže pomôcť. Myslím si, že tieto slová sú namieste, aby boli povedané, aj keď je to možno trošku v emotívnom tóne, ale presne to vyjadruje pozíciu členov Hasičského a záchranného zboru. Čiastočne sme im pomohli práve poslednou novelou, ktorá tu bola na 17. schôdzi schválená, že sme tým čakateľom, ktorí majú záujem o prácu, trošku zvýšili plat, pretože mnohokrát bol ich plat pod úrovňou minimálnej mzdy, čo je teda minimálne dehonestujúce, ak nie niečo iné. Pretože títo hasiči, to nie sú len ľudia, ktorí prídu z ulice a postavia sa a idú hneď zasahovať, to sú ľudia, ktorí dnes musia mať vzdelanie na to, adekvátne vzdelanie, musia byť fyzicky zdatní, a my ich za to oceňujeme práve takýmto spôsobom, že povieme, veď ešte ten zákon nie je v platnosti, tak ho môžeme ešte posunúť. Ja si osobne myslím, že aj pozmeňujúci návrh, ktorý pán minister podporuje, že sa predsa len príplatok k hodnostnému bude vyplácať v budúcom roku, je nedostatočný. Je absolútne nedostatočný a nemôžem s týmto súhlasiť, hasičom patrí minimálne ďalší plat. Úspora, ktorá je v tomto smere, je zanedbateľná, ktorú určite nájdete v iných kapitolách a viete to presunúť a pritom budete stabilizovať Hasičský a záchranný zbor. Pán minister, vy viete veľmi dobre, aká je situácia v Českej republike. Naša štartovacia čiara bola rovnaká. Pozrite sa dnes, v akej pozícii sú hasiči v Českej republike. Tí sú nie o jednu hlavu, ale o dve hlavy, ak to poviem v dostihovej terminológii, pred nami, nielen technikou, ale aj platmi. A nemáte možno pocit, že ich postavenie v Českej republike je dané aj tým, že sa tomu venuje ministerstvo omnoho viac, ako sa u nás tomu venuje pozornosť? Ja si myslím, že je to tak. Pretože ak sa ministerstvo k tomu stavia takto marginálne, tak potom aj verejnosť pokladá Hasičský a záchranný zbor za skutočne možnože nie taký veľmi dôležitý. V tomto prípade by malo ísť ministerstvo príkladom, čo sa týka práce Hasičského a záchranného zboru. Viete veľmi dobre, že hasičom neumožňuje zákon, aby štrajkovali. Ja si myslím, že to nie je tá forma, ktorá by mala byť využitá, pretože každý, kto pracuje v tejto brandži, a minister má dosť odborníkov, ktorí mu to vedia povedať, aby sa takéto niečo nemalo udiať. Určite príklad hasičov vo Veľkej Británii nie je ten dobrý, ale vydobyli si aspoň nejaké také postavenie. Ja si myslím, že tomuto by sa absolútne nemali ani len v náznakoch uchyľovať, napriek tomu, že im to zákon zakazuje, už len preto, že ich česť im to nedovoľuje. A my stále na nich pozeráme cez nejaké čudné okuliare. 20 miliónov, ktoré im teraz dáme k tým príplatkom, verte mi, že to skutočne nie je tak veľa a predovšetkým sa to nedotkne tých, ktorí sú priamo v zásahu, pretože je to príplatok k hodnostnému. A ak niekto vie, aký je tam postup, tak vie, že hodnostné už majú väčšinou pracovníci, ktorí sú v administratíve, ale nie čo zasahujú. A ten príplatok k hodnostnému je skutočne minimálny. Pri tomto by som skončil a chcel by som vás požiadať, aby ste sa zamysleli na týmito slovami. A navrhujem, predkladám v zmysle rokovacieho poriadku procedurálny návrh, aby tento zákon bol stiahnutý z rokovania v druhom čítaní tejto schôdze Národnej rady. Ďakujem pekne za pozornosť. (Potlesk.) Z. Martináková, podpredsedníčka NR SR: Pán poslanec Blanár bol posledným prihláseným do rozpravy. Faktická poznámka – pani poslankyňa Demeterová. Uzatváram možnosť hlásiť sa s faktickými poznámkami. M. Demeterová, poslankyňa: Pán poslanec, viem, že už je blízko obeda a nezvyknem reagovať, ale predsa sa ma len trochu dotýkajú tie slová, ako keby ste celé tie finančné prostriedky, ktoré sa vynakladajú na mzdy a určite by si to tí požiarnici zaslúžili, ale predsa nemôžete hodnotiť, že my by sme kvôli tomu ich prácu podceňovali alebo že by sme sa nechceli tejto problematike venovať. Veď preto o nich často aj v tejto snemovni je reč. Z. Martináková, podpredsedníčka NR SR: Pán poslanec Blanár.